Dyffryn Ffestiniog - Ardal 15 Coetir o gwmpas Hafod Garregog
Mae'r coetir ar fryniau creigiog isel a chefnennau sy'n ffinio â hen wastadeddau morydol Afon Glaslyn. Mae ganddo ganopi o dderw digoes a bedw ydy'r ail goed mwyaf cyffredin, ceir hefyd griafolen ac ychydig o ffawydd. Yn gyffredinol mae'r isdyfiant yn brin ac mae'n cynnwys celyn a chyll yn bennaf. Mae pantiau yn yr ardal yn tarfu ar ganopi'r coetir, gyda phocedi o wlypdir asidig, ac mae'r mwyaf o'r rhain yn creu llyn oligotroffig, Hafod y Llyn. Ceir rhesymau hanesyddol dros dybio bod hon yn ardal a fu dan goetir parhaus am gyfnod hir; mae'r rhan fwyaf o goedwigoedd derw gorllewinol fel hyn yn digwydd ar dir serthach. Mae adfywio'n eithaf gwan.